শিল্পওবাণিজ্যমন্ত্রক
ভারতে গত ৭ বছরে স্বত্ব দানের ক্ষেত্রে ৫৭২ শতাংশ রেকর্ড অগ্রগতি
২০১৩-১৪-তে ৪,২২৭টি স্বত্বের তুলনায় ২০২০-২১-এ ২৮,৩৯১টি স্বত্ব প্রদান
শ্রী পীয়ুষ গোয়েল জাতীয় মেধাসম্পদ পুরস্কার ২০২০ প্রদান করলেন
নতুন দিল্লি, ১৭ আগস্ট, ২০২১
কেন্দ্রীয় বাণিজ্য ও শিল্পমন্ত্রী শ্রী পীয়ুষ গোয়েল আজ এক অনুষ্ঠানে জাতীয় মেধাসম্পদ পুরস্কার ২০২০ প্রাপকদের হাতে তুলে দিয়েছেন। এই অনুষ্ঠানে সড়ক পরিবহণ ও জাতীয় মহাসড়ক মন্ত্রকের সচিব ডঃ গিরিধর আর্মানে সহ উচ্চপদস্থ সরকারি আধিকারিকরা ভার্চুয়াল পদ্ধতিতে যোগ দেন।
(অনুষ্ঠানে শ্রী গোয়েল পুরস্কারজয়ীদের অভিনন্দন জানিয়ে আশাপ্রকাশ করেন, ভবিষ্যতেও এদের দৃষ্টান্তমূলক কাজকর্ম অব্যাহত থাকবে। এই পুরস্কার শিক্ষাপ্রতিষ্ঠান থেকে স্টার্ট আপ পর্যন্ত বিভিন্ন ক্ষেত্রের অসাধারণ সাফল্যের জন্য প্রকৃত অর্থেই সুসংবদ্ধ হয়ে উঠেছে। তিনি আরও বলেন, বর্তমান সময়ে প্রযুক্তি ও সৃজনশীল ধ্যান-ধারণা অগ্রগতির দুই চালিকাশক্তি। মেধাস্বত্ব অধিকার অগ্রগতির চালিকাশক্তির অন্যতম হাতিয়ার। তাই এই পুরস্কার কেবল ব্যক্তি বিশেষের সৃজনশীল ধ্যান-ধারণাকেই নয়, সেই সঙ্গে প্রতিষ্ঠানগুলির উদ্ভাবনী ক্ষমতার ক্ষেত্রেও অন্যদেরকে প্রেরণা যোগানোর কাজ করে। শ্রী গোয়েল বলেন, দেশে মেধাসম্পদের ক্ষেত্রে পুনরুজ্জীবন ঘটাতে এবং মেধা সম্পদ অধিকার আইনকে আরও শক্তিশালী করার প্রয়োজন রয়েছে। এর ফলে, সার্বিক অগ্রগতির পথ যেমন সুগম হবে, তেমনই কর্মসংস্থান সৃষ্টির সুযোগ বাড়বে, গুণমান সুনিশ্চিত হবে, প্রতিযোগিতা বৃদ্ধি পাবে এবং উৎপাদনের প্রসার ঘটবে।
শ্রী গোয়েল বলেন, মেধাসম্পদের মাধ্যমে ভারত বিশ্বের 'উদ্ভাবন উৎস কেন্দ্র' হয়ে উঠতে পারে। একই সঙ্গে মেধাসম্পদের অধিকার ভারতের অগ্রগতিকে আরও ত্বরান্বিত করে মেধাসম্পদের অধিকারকে ভারতের সমৃদ্ধির অধিকার করে তুলতে পারে। তিনি বলেন, "ভারতকে বিশ্বের ডিজাইন হাব বা নকশা প্রনয়ণ কেন্দ্রে পরিণত করতে আমাদের আরও উদ্যোগী হতে হবে"।
শ্রী গোয়েল বলেন, ভৌগলিক সীমানাগুলি যেমন আমাদের দেশের স্বার্থ সুরক্ষিত করে, তেমনই মেধাসম্পদ আমাদের দেশের উন্নতির ক্ষেত্রে দিশা দেখায়। দেশের অগ্রগতি এবং যুব সমাজের উদ্ভাবনী পারদর্শিতা মেধাসম্পদের ক্ষেত্রে মূল উপাদান। মেধাসম্পদ নির্ভর উদ্ভাবনী দক্ষতা স্টার্ট আপ ইন্ডিয়া, মেক ইন ইন্ডিয়া এবং ডিজাইন ইন ইন্ডিয়ার মত উদ্যোগগুলির সাফল্যের মূল ভিত্তি। তিনি আরও জানান, প্রধানমন্ত্রীর সুদক্ষ নেতৃত্বে ভারত মেধাস্বত্ব অধিকারের ক্ষেত্রে এক গুরুত্বপূর্ণ পদক্ষেপ নিয়েছে, যাতে উদ্ভাবনমূলক কাজকর্মের অনুকূল বাতাবরণ গড়ে তুলে এধরণের সৃজনশীল দক্ষতার প্রসার ঘটানো যায়।
শ্রী গোয়েল বলেন, লক্ষ লক্ষ মানুষের জীবনযাত্রায় পরিবর্তন নিয়ে আসার ক্ষেত্রে মেধাসম্পদের ব্যাপক সম্ভাবনা রয়েছে। এই লক্ষ্যে বর্তমানে দেশে মেধাসম্পদকে অন্যতম মূল্যবান সম্পদ হিসেবে স্বীকৃতি দেওয়া হচ্ছে। বিশ্ব অর্থব্যবস্থার সঙ্গে সঙ্গতি রাখতে মেধাসম্পদ ভারতের সক্ষমতাকে আরও বাড়াতে পারে।
শ্রী গোয়েল জানান, ক্রিয়েটিভ ইন্ডিয়া, ইনোভেটিভ ইন্ডিয়ার জন্য জাতীয় স্তরে মেধাসম্পদ অধিকার নীতি কার্যকর করা হয়েছে। মেধাসম্পদের আরও প্রসারে স্বত্ব নেওয়ার জন্য অনলাইন আবেদনপত্র দাখিলে ১০ শতাংশ মাশুল ছাড় দেওয়া হচ্ছে। এমনকি, স্টার্ট আপ এবং ছোট সংস্থাগুলির জন্য ৮০ শতাংশ মাশুল ছাড়ের সুবিধা রয়েছে। ভারতে মেধা স্বত্বের ক্ষেত্রে সাফল্যের পরিসংখ্যান উল্লেখ করে শ্রী গোয়েল জানান, ২০১৩-১৪-তে ৪,২২৭টি ক্ষেত্রে স্বত্ব দানের তুলনায় ২০২০-২১-এ ২৮,৩৯১টি ক্ষেত্রে স্বত্ব দেওয়া হয়েছে। এর ফলে, সার্বিক স্বত্ব প্রদানের ক্ষেত্রে রেকর্ড ৫২৭ শতাংশ অগ্রগতি হয়েছে। স্বত্ব যাচাইয়ের সময় ২০১৬-র ডিসেম্বর পর্যন্ত ৭২ মাস থেকে কমে ২০২০-র ডিসেম্বরে ১২-২৪ মাস হয়েছে। এমনকি, ১৯৪০ থেকে ২০১৫ পর্যন্ত ৭৫ বছরে ১১ লক্ষের তুলনায় ২০১৬ থেকে ২০২০ পর্যন্ত ৪ বছরে ১৪ লক্ষ ২০ হাজার ট্রেডমার্ক রেজিস্টেশন হয়েছে।
শ্রী গোয়েল জানান, বিশ্ব উদ্ভাবন সূচকে ক্রমতালিকায় ভারতের স্থান ২০২০-তে ৪৮ হয়েছে। ২০১৫-১৬-তে এই ক্রমতালিকায় ভারত ছিল ৮১ তম স্থানে। এই উপলক্ষে শ্রী গোয়েল একাধিক সুযোগ-সুবিধার কথা ঘোষণা করেন। এরমধ্যে রয়েছে - সরকারি, সরকারি সহায়তা প্রাপ্ত ও বেসরকারি সমস্ত স্বীকৃত শিক্ষা প্রতিষ্ঠানের পক্ষ থেকে মেধাস্বত্ব অধিকারের জন্য আবেদনপত্র দাখিলে ৮০ শতাংশ মাশুল ছাড়। আবেদনপত্র দাখিলের জন্য মোট মাশুলের পরিমাণ একটি শিক্ষা প্রতিষ্ঠানের ক্ষেত্রে বর্তমান ৪ লক্ষ ২৪ হাজার ৫০০ টাকা থেকে কমিয়ে ৮৪ হাজার ৯০০ টাকা করা হয়েছে। আজাদি কা অমৃত মহোৎসবের অঙ্গ হিসেবে আগামী বছর ১৫ আগস্ট পর্যন্ত ১০ লক্ষ ছাত্র-ছাত্রীকে মেধাস্বত্ব কার্যালয়গুলির পক্ষ থেকে প্রশিক্ষণ দেওয়া হবে।
উল্লেখ করা যেতে পারে, প্রতি বছর অফিস অফ দ্য কন্ট্রোল জেনারেল অফ পেটেন্ট, ডিজাইন এবং ট্রেডমার্ক প্রতিষ্ঠানের পক্ষ থেকে জাতীয় মেধাসম্পদ পুরস্কার দেওয়া হয়।
CG/BD/AS